
RAPORT DE SPECIALITATE


Subsemnatul Gică Daniel-Dumitrache, arhitect șef în cadrul Primăriei orașului, analizând “Proiectul de hotărâre privind iniţierea/întocmirea documentaţiei pentru instituirea restricţiilor de circulaţie pentru autovehiculele  cu masa  maximă autorizată mai mare de 3,5 tone pe DJ 250  şi DC 59 pe raza administrativ-teritorială a oraşului  Boldeşti-Scăeni ”, am constatat următoarele: 
-Prin adresa nr. 14667/05.08.2022, un număr de aproximativ 117 cetățeni din cartierul Balaca solicită instituirea unei restricții de tonaj pentru vehiculele rutiere cu masa totală maximă autorizată mai mare de 3.5 tone pe DJ 250 (segmentul de drum cuprins între limita UAT cu comuna Bucov și intersecția cu strada Gloriei) și pe DC 59 (str. Gloriei), în vederea protejării construcțiilor de trepidații, diminuarea zgomotului și restrângerea riscului de accidente rutiere.  
-Prin proiectul de hotărâre mai sus menționat, se propune iniţierea/întocmirea documentaţiei pentru instituirea restricţiilor de circulaţie pentru autovehiculele  cu masa  maximă autorizată mai mare de 3,5 tone pe DJ 250  şi DC 59 pe raza administrativ-teritorială a oraşului Boldeşti-Scăeni.             
-Prin proiectul de hotărâre se urmărește devierea traficului greu cu direcția Mizil - Vălenii de Munte de pe traseul DN1B cu acces în DN1A prin DJ 250 cu traversarea cartierelor Balaca și Scăeni, pe traseul DN1B cu acces direct în DN1A pe centura Ploiești sau pe traseul DN1B –DC 159 cu intrare pe  DN1A la podul de la Blejoi, astfel încât zona rezidențială din cartierele Balaca și Scăeni să nu fie afectate.
-Propunerea de restricționare prezentată mai sus, a fost avizată favorabil de către CJ Prahova conform adresei nr. 18920/27.08.2021 înregistrată la primăria orașului Boldești-Scăeni sub nr. 18112/01.09.2021
-În vederea obținerii avizului Inspectoratului Județean de Poliție Prahova cât și acordul administratorului drumurilor locale de pe raza UAT Bucov, este necesară prezentarea unui proiect tehnic întocmit de un proiectant de specialitate.
Față de cele prezentate mai sus consider că inițierea acestui Proiect de hotărâre este necesară și oportună.

